**NÁRODNÁ   RADA SLOVENSKEJ   REPUBLIKY**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VII. volebné obdobie**

Číslo: CRD-1737/2019

**1607a**

**S p o l o č n á    s p r á v a**

**výborov Národnej rady Slovenskej republiky o prerokovaní   vládneho návrhu zákona o občianskych preukazoch a o zmene a doplnení niektorých zákonov** (tlač 1607) **vo výboroch Národnej rady Slovenskej republiky** v druhom čítaní

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre verejnú správu a regionálny rozvoj ako gestorský výbor k **vládnemu** **návrhu zákona o občianskych preukazoch a o zmene a doplnení niektorých zákonov** (tlač 1607) podáva Národnej rade Slovenskej republiky v súlade   s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 2066 z 19. septembra 2019 pridelila **vládny návrh zákona o občianskych preukazoch a o zmene a doplnení niektorých zákonov** (tlač 1607)na prerokovanie týmto výborom:

**Ústavnoprávnemu výboru Národnej rady Slovenskej republiky**

**Výboru Národnej rady Slovenskej republiky pre financie a rozpočet**

**Výboru Národnej rady Slovenskej republiky pre verejnú správu a regionálny rozvoj**

**a**

**Výboru Národnej rady Slovenskej republiky pre obranu a bezpečnosť**;

Výbory prerokovali predmetný  návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol   návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu  zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

Výbory Národnej rady Slovenskej republiky, ktorým bol  návrh zákona pridelený zaujali k nemu nasledovné stanoviská:

**Ústavnoprávny   výbor** **Národnej rady Slovenskej republiky**  uznesením č. 717

z 8. októbra 2019 s  návrhom zákona **súhlasil** a odporučil ho Národnej rade Slovenskej republiky **schváliť s pozmeňujúcimi a doplňujúcimi návrhmi;**

**Výbor Národnej rady Slovenskej republiky pre financie a rozpočet** uznesením č. 479 z 10. októbra 2019 s  návrhom zákona **súhlasil** a odporučil ho Národnej rade Slovenskej republiky **schváliť s pozmeňujúcimi a doplňujúcimi návrhmi;**

**Výbor Národnej rady Slovenskej republiky pre verejnú správu a regionálny rozvoj** uznesením č. 252 z 10. októbra 2019 s  návrhom zákona **súhlasil** a odporučil ho Národnej rade Slovenskej republiky **schváliť s pozmeňujúcimi a doplňujúcimi návrhmi;**

**Výbor Národnej rady Slovenskej republiky pre obranu a bezpečnosť** uznesením č. 220 z 3. októbra 2019 s  návrhom zákona **súhlasil** a odporučil ho Národnej rade Slovenskej republiky **schváliť s pozmeňujúcimi a doplňujúcimi návrhmi;**

**IV.**

Z uznesení výborov Národnej rady Slovenskej republiky uvedených pod bodom III. spoločnej správy vyplývajú tieto pozmeňujúce a doplňujúce návrhy:

1. **K čl. I, § 6 ods. 10**

V čl. I, § 6 ods. 10 sa slovo „ich“ nahrádza slovom „jeho“.

Legislatívno-technická úprava jazykovej povahy.

Ústavnoprávny výbor NR SR

Výbor NR SR pre financie a rozpočet

Výbor NR SR pre verejnú správu a regionálny rozvoj

Výbor NR SR pre obranu a bezpečnosť

**Gestorský výbor odporúča schváliť.**

1. **K čl. I, § 8 ods. 2**

V čl. I, § 8 ods. 2 sa za slovo „len“ vkladá slovo „vtedy“.

Pozmeňujúci návrh formulačne spresňuje navrhovaný text.

Ústavnoprávny výbor NR SR

Výbor NR SR pre financie a rozpočet

Výbor NR SR pre verejnú správu a regionálny rozvoj

Výbor NR SR pre obranu a bezpečnosť

**Gestorský výbor odporúča schváliť.**

1. **K čl. I, § 12 ods. 4 písm. f) a k)**

V čl. I, § 12 ods. 4 písm. f) a k) sa slová „deň, mesiac, rok“ nahrádzajú slovami „deň, mesiac a rok“.

Pozmeňujúci návrh štylisticky upravuje navrhovaný text a zosúlaďuje ho so znením obdobných navrhovaných ustanovení.

Ústavnoprávny výbor NR SR

Výbor NR SR pre financie a rozpočet

Výbor NR SR pre verejnú správu a regionálny rozvoj

Výbor NR SR pre obranu a bezpečnosť

**Gestorský výbor odporúča schváliť.**

1. **V čl. I § 14 ods. 4** sa slová „písm. l)“ nahrádzajú slovami „písm. k)“.

Ide o legislatívno-technickú úpravu nadväzujúcu na navrhované vypustenie písmena j) v § 15 ods. 1.

Výbor NR SR pre financie a rozpočet

**Gestorský výbor odporúča schváliť.**

1. **K čl. I, § 15 ods. 1 písm. c)**

V čl. I, § 15 ods. 1 písm. c) sa slová „občan povinný“ nahrádza slovami „osoba povinná“.

Pozmeňujúci návrh upravuje navrhovanú formuláciu z dôvodu, že po strate štátneho občianstva už nejde o občana Slovenskej republiky.

Ústavnoprávny výbor NR SR

Výbor NR SR pre financie a rozpočet

Výbor NR SR pre verejnú správu a regionálny rozvoj

Výbor NR SR pre obranu a bezpečnosť

**Gestorský výbor odporúča schváliť.**

1. **V čl. I § 15 ods. 1** sa vypúšťa písmeno j).

Doterajšie písmená k) a l) sa označujú ako písmená j) a k).

Navrhuje sa vypustiť ohlasovanie obmedzenia spôsobilosti na právne úkony alebo uloženia trestu zákaz pobytu ako samostatnú povinnosť pre občanov. Občiansky preukaz, ktorý neobsahuje údaj o obmedzení spôsobilosti na právne úkony alebo o treste zákazu pobytu, je neplatný, z hľadiska vydávania občianskych preukazov je teda plne postačujúca základná povinnosť pre všetkých občanov – požiadať o vydanie občianskeho preukazu do 30 dní od neplatnosti skôr vydaného občianskeho preukazu [§ 15 ods. 1 písm. a)].

Výbor NR SR pre financie a rozpočet

**Gestorský výbor odporúča schváliť.**

1. **K čl. I, § 16 ods. 2 písm. p) druhému bodu**

V čl. I, § 16 ods. 2 písm. p) druhom bode sa slová „deň, mesiac, rok“ nahrádzajú slovami „deň, mesiac a rok“.

Pozmeňujúci návrh štylisticky upravuje navrhovaný text a zosúlaďuje ho so znením obdobných navrhovaných ustanovení.

Ústavnoprávny výbor NR SR

Výbor NR SR pre financie a rozpočet

Výbor NR SR pre verejnú správu a regionálny rozvoj

Výbor NR SR pre obranu a bezpečnosť

**Gestorský výbor odporúča schváliť.**

1. **K čl. I, § 16 ods. 2 písm. q)**

V čl. I, § 16 ods. 2 písm. q) sa slová „emailová adresa“ nahrádzajú slovami „emailovú adresu“.

Pozmeňujúci návrh jazykovej povahy.

Ústavnoprávny výbor NR SR

Výbor NR SR pre financie a rozpočet

Výbor NR SR pre verejnú správu a regionálny rozvoj

Výbor NR SR pre obranu a bezpečnosť

**Gestorský výbor odporúča schváliť.**

1. **Za čl. IV** sa vkladá nový článok V, ktorý znie:

„**Čl. V**

Zákon č. 85/2005 Z. z. o politických stranách a politických hnutiach v znení zákona č. 445/2008 Z. z., zákona č. 568/2008 Z. z., zákona č. 266/2010 Z. z., zákona č. 181/2014 Z. z., zákona č. 54/2015 Z. z., zákona č. 131/2015 Z. z., zákona č. 272/2015 Z. z., zákona č. 375/2015 Z. z., zákona č. 91/2016 Z. z., zákona č. 125/2016 Z. z., zákona č. 344/2018 Z. z. a zákona č. 208/2019 Z. z. sa dopĺňa takto:

V § 6 ods. 4 písm. a) sa za slová „10 000 občanov“ vkladá čiarka a slová „ktorí dovŕšili 15 rokov veku,“.“.

Doterajší článok V sa primerane preznačí.

Jedná sa o úpravu, ktorú si vyžiadal návrh nového zákona o občianskych preukazoch. Zákon č. 85/2005 Z. z. o politických stranách a politických hnutiach neustanovuje hranicu veku pre občanov, ktorí môžu svojim podpisom podporovať vznik politickej strany. Nepriamo je však vek na hranici 15 rokov stanovený povinnosťou uviesť k svojmu menu, adrese trvalého pobytu aj číslo občianskeho preukazu. Vzhľadom na skutočnosť, že občiansky preukaz bude podľa novej právnej úpravy vydávaný občanom už od narodenia, na účely zachovania doterajšieho právneho stavu ako aj na účely ochrany detí pred vplyvmi politických strán v súlade s Dohovorom o právach dieťaťa, sa navrhuje doplniť vekovú hranicu 15 rokov pre občanov, ktorí sú oprávnení vyjadrovať súhlas so vznikom politickej strany.

Ústavnoprávny výbor NR SR

**Gestorský výbor odporúča schváliť.**

**V.**

   Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto:

hlasovať spoločne o  bodoch  1 až 9 s odporúčaním gestorského výboru **schváliť**.

**VI.**

Gestorský   výbor na základe  stanovísk výborov k**vládnemu návrhu zákona o občianskych preukazoch a o zmene a doplnení niektorých zákonov** (tlač 1607) odporúča Národnej rade Slovenskej republiky predmetný návrh  zákona v znení schválených pozmeňujúcich a doplňujúcich návrhov uvedených v spoločnej správe a prednesených v rozprave **schváliť.**

Spoločná správa výborov Národnej rady Slovenskej republiky o prerokovaní **vládneho návrhu zákona o občianskych preukazoch a o zmene a doplnení niektorých zákonov** (tlač 1607a) bola schválená  uznesením gestorského  výboru č. **263** z**15. októbra 2019.**

Týmto uznesením výbor zároveň poveril spoločného spravodajcu **Tibora Glendu,** aby na schôdzi Národnej rady Slovenskej republiky pri rokovaní o predmetnom  návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**Boris  K o l l á r, v. r.**

predseda

Výboru NR SR pre verejnú správu a regionálny rozvoj

V Bratislave 15. októbra 2019